秋懷  其七
作者：韓淲
朝代：宋

paragraphs: 壯士不逢時，失身雜蓬蒿。
出門仰天笑，入門復悲號。
驥騄無時無，誰爲九方臯。
兩鬢空未白，脫落已蕭騷。
博文事華藻，馳辨如波濤。
持此可求進，義命畏所操。
雖於交遊間，好客時一遭。
握手或對榻，氣岸兩相高。
奈此窮困何，耕鑿敢辭勞。
從渠肉食者，厭薄一世豪。
富哉漢公卿，朝夕醉醇醪。